b"\n_START_ARTICLE_\nSuspensi\xc3\xb3 MacPherson\n_START_PARAGRAPH_\nLa suspensi\xc3\xb3 MacPherson \xc3\xa9s un tipus de suspensi\xc3\xb3 que utilitza l'eix telesc\xc3\xb2pic d'un amortidor per controlar la posici\xc3\xb3 de la roda. Utilitzada \xc3\xa0mpliament en els vehicles moderns, rep el seu nom d'Earle S. MacPherson, que la va desenvolupar.\n_START_SECTION_\nHist\xc3\xb2ria\n_START_PARAGRAPH_\nEarle S. MacPherson va desenvolupar el disseny d'aquesta suspensi\xc3\xb3 el 1949 basant-se en dissenys creats el 1920 per Guido Fornaca a FIAT. \xc3\x89s probable que MacPherson inspir\xc3\xa9s el seu disseny en les suspensions desenvolupades a Cottin-Desgouttes que feien servir el mateix disseny per\xc3\xb2 amb suspensi\xc3\xb3 de ballesta. El primer cotxe a portar suspensi\xc3\xb3 MacPherson va ser el Ford Vedette de 1949, i va ser adoptada tamb\xc3\xa9 en el Ford Consul de 1951. MacPherson va desenvolupar la suspensi\xc3\xb3 per poder ser utilitzada en totes quatre rodes, per\xc3\xb2 els constructors van utilitzar-la majorit\xc3\xa0riament com a suspensi\xc3\xb3 davantera, on, a m\xc3\xa9s a m\xc3\xa9s de la funci\xc3\xb3 de suspensi\xc3\xb3, es feia servir per a la direcci\xc3\xb3. El 1957 Colin Chapman empleat de Lotus Cars va aplicar aquest disseny a la suspensi\xc3\xb3 posterior del Lotus Elite. Com a resultat aquest tipus de suspensi\xc3\xb3 a les rodes posteriors s'anomena sovint suspensi\xc3\xb3 Chapman.\n_START_SECTION_\nDisseny\n_START_PARAGRAPH_\nLa suspensi\xc3\xb3 McPherson consisteix en una forquilla estabilitzada per un bra\xc3\xa7 secundari que proveeix el punt de muntatge inferior per la boixa o l'eix de la roda. El bra\xc3\xa7 inferior posiciona tant en sentit longitudinal com lateral. La part superior de la boixa o l'eix est\xc3\xa0 unit a l'amortidor i la part superior d'aquest est\xc3\xa0 unit directament al xass\xc3\xads del vehicle.\n_START_SECTION_\nPrestacions\n_START_PARAGRAPH_\nMalgrat ser una de les tries m\xc3\xa9s usuals degut a la seva simplicitat i baix cost de producci\xc3\xb3, el disseny t\xc3\xa9 alguns inconvenients pel que fa a la conducci\xc3\xb3. Geom\xc3\xa8tricament, la configuraci\xc3\xb3 de la suspensi\xc3\xb3 no permet un moviment perfectament vertical de la roda, l'angle vertical de la roda varia uns graus durant el recorregut de la suspensi\xc3\xb3. Aquest canvi en l'angle vertical de la roda modifica el contacte de la banda de rodament del pneum\xc3\xa0tic amb l'asfalt. Degut a la uni\xc3\xb3 directa de la suspensi\xc3\xb3 al xass\xc3\xads, aquesta transmet el moviment directament al xass\xc3\xads, provocant sorolls i vibracions a l'habitacle."